MADÁCH IMRE:  AZ EMBER TRAGÉDIÁJA

[bookmark: _Toc364649778]ELSŐ SZÍN

(A mennyekben. Az Úr a trónján. Angyalok serege térden. A négy főangyal a trón mellett áll.)
	ANGYALOK KARA
Dicsőség a magasban Istenünknek,
Dicsérje őt a föld és a nagy ég,
Megtestesült az örökös nagy eszme,
Im, a teremtés béfejezve már.
AZ ÚR
Be van fejezve a nagy mű, igen.
A gép forog, az alkotó pihen.
Évmilliókig eljár tengelyén,
Mig egy kerékfogát ujítni kell.

GÁBOR FŐANGYAL
Ki a végetlen űrt kimérted,
Hozsána néked, Eszme! (Leborul.)
MIHÁLY FŐANGYAL
Ki az örökké változandót,
S a változatlant egyesíted,
Hozsána néked, Erő! (Leborul.)
RÁFAEL FŐANGYAL
Ki boldogságot áradoztatsz,
Hozsána néked, Jóság! (Leborul.)

AZ ÚR
S te, Lúcifer, hallgatsz, önhitten állsz,
Dicséretemre nem találsz-e szót,
Vagy nem tetszik tán, amit alkoték?
LUCIFER
S mi tessék rajta? 
Az ember ezt, ha egykor ellesi,
Vegykonyhájában szintén megteszi. -
Te nagy konyhádba helyzéd embered,
S elnézed néki, hogy kontárkodik,

	Kotyvaszt, s magát Istennek képzeli.
De hogyha elfecsérli s rontja majd
A főztet, akkor gyúlsz késő haragra.
Aztán mivégre az egész teremtés?
Hiányzik az összhangzó értelem. -
AZ ÚR
Csak hódolat illet meg, nem birálat.
LUCIFER
Nem adhatok mást, csak mi lényegem.
(Az angyalokra mutatva)
Dicsér eléggé e hitvány sereg,
És illik is, hogy ők dicsérjenek.
Te szülted őket, mint árnyát a fény,
De mindöröktől fogva élek én.
AZ ÚR
Hah, pártos szellem! el előlem, el!
LUCIFER
Nem úgy, ily könnyen nem löksz el magadtól,
Mint hitvány eszközt, mely felesleges lett. -
Együtt teremténk: osztályrészemet
Követelem.
AZ ÚR (gúnnyal)
Legyen, amint kivánod.
Tekints a földre, Éden fái közt
E két sudar fát a kellő középen
Megátkozom, aztán tiéd legyen.

LUCIFER
Fukar kezekkel mérsz, de hisz nagy úr vagy,
S egy talpalatnyi föld elég nekem,
Hol a tagadás lábát megveti,
Világodat meg fogja dönteni. (Indul.)




[bookmark: _Toc359585896][bookmark: _Toc359586228][bookmark: _Toc361738655][bookmark: _Toc363134196][bookmark: _Toc364649779]MÁSODIK SZÍN
(A paradicsomban. Középen a tudás és az örökélet fái. Ádám és Éva jőnek, különféle állatok szelíd bizalommal környezik őket.)

	ÉVA
Ah, élni, élni: melly édes, mi szép!
Érezni, hogy gondoskodnak felőlünk.
ÁDÁM
Szomjúzom, Éva, nézd, mi csábosan
Néz e gyümölcs ránk.
ÉVA
                  Majd szakítok egyet.
AZ ÚR SZAVA
Megállj, megállj, egész földet neked
Adám, csak e két fát kerüld, kerüld,
Halállal hal meg, aki élvezi. -
ÁDÁM
Kövessük a szót, jőj utánam, Éva.

(Nagy szélroham, Lucifer a lombok között megjelenik.)
ÉVA
Reszketek. Az égi zengzet elhallgatott.
LUCIFER
Mit késem ennyit? fel munkára, fel,
Megesküvém vesztökre, veszniök kell.
(Lucifer a megrettenő emberpár előtt megjelenik. 

Mit álmélkodtok? - (Évához, ki futásnak indul.)
Óh, megállj, kecses hölgy!
Engedd egy percre, hogy csodáljalak.
(Éva megáll s lassanként felbátorodik.)
(félre) E mintakép milljószor újuland meg.
(hangosan) Ádám, te félsz?

	ÁDÁM
               Tőled, hitvány alak?
Nem tudtam, hogy van ember még kivűlünk.
S nem is fogsz tudni. 
Te őt dicséred, ő téged kitart,
Hogy eszmélj, szükséged nem is lehet.
LUCIFER
Hohó! nagyon sok van még, mit te nem tudsz,
ÁDÁM
Hogy eszméljek? - S nem eszmélnék-e hát:
Nem érzem-é az áldó napsugárt,
A létezésnek édes örömét?
LUCIFER
Ezt tartja tán az a kis féreg is,
Mely a gyümölcsöt eszi el előled,
Nagy kényelem a megnyugvás hitünkben;
Nemes, de terhes, önlábunkon állni. -
ÁDÁM
Nagy dolgokat mondsz, szédülök belé.
ÉVA
Én lelkesűlök, szép s új dolgokat mondsz.
LUCIFER
E két fa rejti mind e birtokot,
S ettől tiltott el, aki alkotott.
Tudsz mint az Isten, azt ha élvezed,
Ettől örök ifjú marad kecsed.
ÁDÁM
              Ki vagy tehát te?
Hisz ollyannak tűnsz fel, mint mí vagyunk.





	LUCIFER
Igen, erősek közt a leghatalmasb,
Ki ottan álltam az Úr trónja mellett,
S legszebb dicséből osztályom kijárt.
ÁDÁM
Mért nem maradtál hát a fényes égben,
LUCIFER
Megúntam ott a második helyet,
Az egyhangú, szabályos életet,
Küzdést kivánok, diszharmóniát.
ÁDÁM
Megmondta Isten, hogy büntetni fog,
ÉVA
Miért büntetne? 
Vagy mért állított mély örvény fölé,
Szédelgő fejjel, kárhozatra szánva. -
LUCIFER
Hát hagyjatok fel az okoskodással,
A tett halála az okoskodás. -
ÉVA
Én hát szakítok egyet a gyümölcsből.
ÁDÁM
Megátkozá az Úr. De csak szakíts.
Jőjön reánk, minek ránk jőni kell,
Legyünk tudók, mint Isten.

	
(A tudás almáját előbb Éva, aztán Ádám megízleli.)
ÉVA
         S e felett örökké ifjak. -
LUCIFER
Erre, erre csak.
A halhatatlanságnak fája ez. Siessetek hát!

(A másik fa felé vonja őket, egy Kerub lángoló karddal útjokat állja.)
KERUB
                       Félre, bűnösök.
AZ ÚR SZAVA
Ádám, Ádám! elhagytál engemet,
Elhagylak én is, lásd, mit érsz magadban.
ÉVA
Végünk van.
LUCIFER
                  Csüggedtek?
ÁDÁM
                     Korántse hidd.
Csak ébredésem borzongása ez.




[bookmark: _Toc359585897][bookmark: _Toc359586229][bookmark: _Toc361738656][bookmark: _Toc363134197][bookmark: _Toc364649780]HARMADIK SZÍN
(Pálmafás vidék a paradicsomon kívül. Kis fakaliba. Ádám cövekeket ver le kerítésül. Éva lugost alkot. Lucifer.)

	ÁDÁM
Ez az enyém. A nagy világ helyett
E tér lesz otthonom. Birok vele,
Megvédem azt a kártevő vadaktól,
És kényszerítem nékem termeni.
ÉVA
Én meg lugost csinálok, éppen ollyat,
Mint az előbbi, s így körénk varázsolom
A vesztett Édent.
LUCIFER
Vajh, mi nagy szavat
Mondottatok ki. A család s tulajdon
Lesz a világnak kettes mozgatója,
Amíg belőle hon lesz és ipar,
Szülője minden nagynak és nemesnek,
És felfalója önnön gyermekének.
ÁDÁM
Rejtélyeket beszélsz. Igérted a
Tudást.
LUCIFER
              Hát nem érzed-e?
ÁDÁM
Érzem, hogy Isten amint elhagyott,
Üres kézzel taszítván a magányba,
Elhagytam én is. Önmagam levék saját istenemmé.
LUCIFER (félre)
Meglátjuk szíved, villámok ha égnek.

	[bookmark: _Hlk117635809]ÁDÁM
Hagyd megtekintnem hát e működést
- Egy percre csak.
Ne hitegess, Lucifer, ne tovább,
Hagyj tudnom mindent, úgy, mint megfogadtad.
LUCIFER
(félre) Keserves lesz még egykor e tudásod,
S tudatlanságért fogsz epedni vissza.
ÁDÁM
Hadd lássam, mért küzdök, mit szenvedek.
ÉVA
Hadd lássam én is, e sok újulásban
Nem lankad-é el, nem veszít-e bájam.
LUCIFER
Legyen. Bübájat szállítok reátok,
És a jövőnek végeig beláttok
Tünékeny álom képei alatt;

(Ezalatt Ádámot és Évát a kalibába vezeti, kik ott elszunnyadnak.)

(Egyiptomban. Ádám mint fáraó, fiatalon, trónon ülve. Lucifer mint minisztere. A háttérben rabszolgák egy gúla építésén dolgoznak, korbáccsal rendet tartó felügyelők alatt.)

	LUCIFER
Felséges úr! aggódva kérdi néped,
Vajon mi az, mi a nagy fáraót
Nem hagyja trónja vánkosán pihenni?
ÁDÁM
Itt e művel, mellyet alkotok,
Azt tartom, hogy megleltem az utat,
Mely a valódi nagysághoz vezet.
Erősebb lett az ember, mint az Isten.
LUCIFER
S óh, fáraó, mégis boldog vagy-é?
ÁDÁM
Nem én. Űrt érzek, mondhatatlan űrt.
De mindegy, hisz nem boldogságot esdtem,

(A dolgozó rabszolgák közül egyet a felügyelők annyira vernek, hogy az jajveszékelve és üldözötten egész a nyílt csarnokba fut, s a trón előtt összerogy.)
A RABSZOLGA
Uram, segíts!

(Éva, mint a rabszolga neje fájdalmas sikoltással férjére borul.)
ÉVA
                      Hiába kéred azt,
Ki kínjainknak nem volt részese,
ÁDÁM 
Ki e nő, és mi bűve-bája van!
A RABSZOLGA
Mért él a pór? - a gúlához követ
Hord az erősnek, 
meghal. - Milljók egy miatt. (meghal)

	ÉVA
Óh, jaj, ki fog majd engemet szeretni? -
ÁDÁM
Majd foglak én. El innen a halottal.
Fel, hölgyem, e trón pamlagán helyed:
Mi lelt, szerelmem?
ÉVA
Óh, nem hallod-e nép jaját?
ÁDÁM
Hölgyem, te szenvedsz.
ÉVA
           Óh, nagy fáraó!
Taníts, miként kell siketté lennem.
ÁDÁM
                     Jobb mester valál te,
Mert megtanítál a jajt hallanom. -
Ne halljam többé. - Ím, legyen szabad
A szolganép. 
LUCIFER
Már ma mentsd fel:
Amit te eldobsz, ő meg nem nyeri,
És új urat keres holnap magának.
A tömeg, nem nyerve semmit,
Nevet cserél, a gazda megmarad.
Adj ezen nehány
egyénnek láncot és gyürűt,
s mondd: im, a tömeg fölébe tollak, 
És elhiszik, és a népet lenézvén
Elszívelik, hogy őket is lenézd.




	ÁDÁM
Ne kísérts ily csábító álokokkal.
El a szolgákkal! légyen mind szabad.
E mű meg álljon bévégzetlenül,
Intő rom annak, aki nagyra tör,
ÉVA
Látod, a jaj elnémult, üdvünket meg nem szakasztja,
Mi vágyad más, ha keblemen pihensz?
ÁDÁM
Óh, nő, mi szűk, mi gyarló látköröd.
S a büszke férfit épp ez vonzza hozzád -
Csak gyöngeség, mit az erő szerethet.
ÉVA
Ah, fáraó, tán már untatlak is
E hasztalan, e balga fecsegéssel?
Hiába, ha okosabb nem vagyok.
ÁDÁM
Ne is kivánd, hogy légy, én kedvesem.
Te csak virág légy, drága csecsebecs,
Haszontalan, de szép, s ez érdeme. (Luciferhez)
És mégis egy vágy ver föl mámoromból,
Hagyj vetnem egy merész pillantatot
Előre, egy pár ezredév utánra,
Mi lesz hiremből?

	LUCIFER
Amíg csókolódtok,
Nem érzed-é a lanyha szelletet,
Mely arcodat legyinti s elröpül?
Vékonyka porréteg marad, hol elszáll,
Egy évben e por csak nehány vonalnyi,
Egy századévben már nehány könyök,
Pár ezredév gúláidat elássa,
ÁDÁM
Rettentő kép.
LUCIFER (gúnnyal)
                    Ne félj, csak szellemed vesz,
De tested megmarad, mint múmia,
Kiváncsisága iskolás fiúknak,
Torz arculattal, melyről elmosódott
Az írás, szolga volt-e, vagy parancsolt.
ÁDÁM 
Fülembe cseng még: milljók egy miatt.
E millióknak kell érvényt szereznem.
Szabad államban - másutt nem lehet.
Enyésszen az egyén, ha él a köz,
Mely egyesekből nagy egészt csinál.
LUCIFER
Ne oly vágtatva, még jókor beéred,
Talán előbb, a célt, hogysem reméled,
És sírni fogsz majd, látva, hogy mi dőre,
Mig én kacaglak. - Menjünk hát, előre.



[bookmark: _Toc359585899][bookmark: _Toc359586231][bookmark: _Toc361738658][bookmark: _Toc363134199][bookmark: _Toc364649782]ÖTÖDIK SZÍN
(Athénben. A köztér, közepén szónokszékkel. Nyílt templomcsarnok istenszobrokkal, virágfüzérekkel, oltárral. Éva mint Lucia, Miltiádész hadvezér neje, fiával, Kimónnal, áldozati tárgyakat visznek, jő a templom csarnoka felé. A téren rongyos nép ácsorog.)
	ÉVA
Csak erre, erre, kedves kis fiam.
Nézd, arra ment el gyors hajón atyád,
Imádkozzunk, imádkozzunk, fiam,
Hogy az ég védje e hon igazát,
S vezesse közénk hős atyádat épen.

(A templom csarnokába mennek, ezalatt a térre mindig többen gyülekeznek.)
[bookmark: _Hlk121145662]EGY A NÉPBŐL
Nem hall az ember semmi izgató hírt.
Nem ártana egy gyönge kis zavar.
ELSŐ DEMAGÓG
Odább! ez a hely itten az enyém.
Veszélyben a hon, hogyha nem beszélek.

MÁSODIK DEMAGÓG
Akkor vesz el, ha szólsz. Bérenc, le innét!

(A nép kacag és tapsol.)
ELSŐ DEMAGÓG
Te nem vagy bérenc, mert senki sem vesz meg.
Polgárok! fájva emelek szavat,
 egy nagy férfiút kell vonnom bírószéketek elé.
MÁSODIK DEMAGÓG
            Jól kezded, gonosz!
ELSŐ DEMAGÓG
De bármint fáj szivem, mégis beszélek,
Mert téged, óh, dicső, fejdelmi nép,
Még hadvezérednél is többre nézlek.

	MÁSODIK DEMAGÓG
Ez árus lelkü, éhenholt csoportot,
Mely eb gyanánt a hulladékra les
Gazdái asztaláról? 
EGY A NÉPBŐL
Le véle, ő is áruló, le véle!
ELSŐ DEMAGÓG
Halld hát a vádat, nép! nagy Miltiádész
Eladta a hont.
MÁSODIK DEMAGÓG
                      Óh, hazudsz, hazudsz!
EGY A NÉPBŐL Halál fejére.
ÉVA 
Minő zaj az kint? nézzük meg, fiam.
KIMÓN
Egy árulót itélnek el, anyám.
ÉVAL 
Kiről is van tehát szó?
Miltiádészről? - Óh, nagy istenek!
S te is, vén Kriszposz, kit rabszolgaságból
Mentett ki férjem, most halált kiáltasz?
KRISZPOSZ
Három gyermekemmel
Tart, aki így szavaztat.
ÉVA   Jaj neked,
Ha sorsod, Kriszposz, így lealjasít!
De hát te, Therszitész? 

-





	THERSZITÉSZ
Ah, asszonyom! keservesen esik bár,
De mit tegyünk, ez a néphangulat:


ELSŐ DEMAGÓG
Kimondom hát a nép itéletét.
LUCIFER (rémült arccal, szaladva jő.)
Vészt hirdetek! Miltiádész
Megtudta, mit forraltok ellene,
Felkelt szivében a méltó harag,
S míg szóltok, tűzzel-vassal itt terem.
A NÉPBŐL
Éljen a vezér! Jaj nékünk, fusson, aki merre tud. -
ELSŐ DEMAGÓG
Hódolni néki elébe a kapukhoz!
ELSŐ A NÉPBŐL
Fogjátok el nejét; ha városunknak
Bántása lesz, haljon meg gyermekestül.
KIMÓN
Engem ne félts, anyám, jőj, jőj velem,
Megóv e szentély minden bántalomtól.

(A templomba menekülnek. Ádám mint Miltiádész, fegyveres csapat élén vezettetik megsebesülten. Előtte könyörögve a nép és a demagógok.)
A NÉPBŐL
Éljen vezérünk. Könyörülj, nagy ember.
ÁDÁM
Mi vétketek hát, amiért könyörgtök?
ÉVA
Ah, Miltiádész, mért is jössz, ha nőd
Sem bír örülni jöttödön. 

	ÁDÁM
Mi ez? nem értem. A nép esdekel,
Nőm átkoz, és e mell vérzik hazámért. -
ÉVA
De jobban vérzik a hon és szivem.
Vagy mért jöttél, mondd, hadseregnek élén. -
ÁDÁM
Eljöttem, mert e súlyos seb nem enged
Tovább harcolni, s hogy
A felséges népnek kezébe téve
Hatalmamat, beszámoljak neki.
ÉVA (férje nyakába borulva)
Ah, Miltiádész, hol van boldogabb nő,
Mint a te nőd, nemes nagy férfiú!
ELSŐ DEMAGÓG (a szószéken)
Nem volt-e igazam, hogy áruló?
Hogy Dáriusz megvette? tettetés csak
A seb, nem kíván ellene csatázni.
A NÉPBŐL
Halál reá.
ÉVA
Ah, Miltiádész, rettentő beszéd az:
Árúlónak mond újra a tömeg.
ÁDÁM
Nevetséges vád; engem, árulónak,
Ki Marathónnál győztem?
ÉVA
E szentélyben biztonságban vagy, meg ne mozdulj. -
ELSŐ DEMAGÓG
Halljátok-e, egy áruló neje
Miként beszél? -




	ÉVA
            Az a nőnek joga,
Hogy férjét védje, mégha bűnös is,
Hát még ha ollyan tiszta, mint uram!
És ellensége ollyan korcs, miként ti. -
ELSŐ DEMAGÓG
Mért hagyja a felséges nép magát
Így becsmérelni.
ELSŐ A NÉPBŐL
           Hátha igazat mond.
ELSŐ POLGÁR
Ki vélök tart, gyanús. 
A NÉPBŐL
Halál reá. -
ÁDÁM
                  Takard el e fiút.
Ne lássa vérem. Miért is éljek,
Midőn látom, mi dőre a szabadság,
Melyért egy élten küszködém keresztül.
ELSŐ DEMAGÓG
Mit tétováztok még.
A NÉPBŐL
                  Halál reá!
ÁDÁM
E gyáva népet meg nem átkozom,
Az nem hibás, annak természete,
Hogy a nyomor szolgává bélyegezze,
Csak egyedűl én voltam a bolond,
Hivén, hogy illyen népnek kell szabadság.
LUCIFER
(félre) Elmondtad a sírverset önmagadra,
S utánad illőt sok nagy síroromra. -

	ÁDÁM
           Ím - készen vagyok. -
MÁSODIK DEMAGÓG
Védjed magad, még nincsen veszve semmi.
ÁDÁM
Nagyon gyötörne a seb, hogyha szólnék
Védelmemül.
MÁSODIK DEMAGÓG
                    Tedd meg, hisz ez a nép
Csak az imént porban csuszott előtted.
ÁDÁM
Ah, épp azért minden haszontalan,
Önszégyenét meg nem bocsátja a nép.
LUCIFER
Átláttad-é, hogy a bódult tömegnek
Nemesb ura voltál, mint ő neked?
ÁDÁM
Lehet, de mind a kettő kárhozat;
Más név alatt a végzet ugyanaz.
Vezess új útra, Lucifer, vezess. 
ELSŐ DEMAGÓG
Végezzétek ki. Éljen a haza!
ÉVA
Átok reád, te közlelkű rideg nép!





[bookmark: _Toc359585900][bookmark: _Toc359586232][bookmark: _Toc361738659][bookmark: _Toc363134200][bookmark: _Toc364649783]HATODIK SZÍN
(Rómában. Nyílt csarnok, középen terített asztal, Ádám mint Sergiolus, Lucifer mint Miló, Catulus, mind megannyi kéjenc, Éva mint Júlia, Hippia és Cluvia kéjhölgyek ledéren öltözve. Egy emelvényen gladiátorok harca foly, rabszolgák állnak parancsra készen, fuvolások zenélnek. Alkony, később éj.)
	CATULUS
Nézd, Sergiolus, mily serény, ügyes
Ez a piros szalagú gladiátor,
Mernék fogadni, hogy amazt legyőzi.
ÁDÁM
Ha vesztenék, úgy Júlia tiéd. -
CATULUS
              S ha nyersz?
ÁDÁM
Lovad enyém. (a gladiátorhoz):
Jól tartsd magad, hé! -
CATULUS
Rajta csak, vitézül.
(Catulus gladiátora elesik, s életéért esd. Catulis halált mutat.)
Recipe ferrum! - Gyáva korcs. Elég
Rabszolgám van még, nem vagyok fukar.

(A gladiátort ezalatt ellenfele kivégezte.)
ÁDÁM
A ló enyém, jőj Júliám, ölelj meg.
Vigyék ki azt a hullát. - Táncosok!
Csináljatok most már komédiát,
LUCIFER
S mi, Hippia,
Követjük-é szintén példájukat?
De nyald meg ajkad, nincs-e rajta méreg,
No úgy, most már mulathatunk, galambom.
CLUVIA
Nagylelkü kedves! ím, javadra e bort. (Iszik.)

	CLUVIA
(Luciferre mutatva)
Ezen savanyu arcot nézzed inkább -
Miért is ennek az a szép leány.
ÁDÁM
El e gyászos képpel. Pajzán dalt nekünk!
ÁDÁM
S te nem danolsz, mit búsongsz, Júlia?
Körűlünk minden vígad és nevet.
Nem jólesik pihenned keblemen? -
ÉVA
Ah, jól, nagyon. De nézd el, Sergiolus,
Legédesebb percünkbe is vegyül
Egy cseppje a mondhatlan fájdalomnak,
Talán sejtjük, hogy az ily perc - virág,
S így hervatag.
ÁDÁM
Ah, én is érzek illyest.
El a zenével, tánccal, émelyít
Ez örökös édesség tengere,
(A táncosok elmennek, jajgatás hallik kívülről.)
Mi jajszó ez, mely úgy velőbe hat?
LUCIFER
Nehány őrültet most feszítenek fel,
Testvériségről, jogrul álmodókat.
CATULUS
Úgy kell nekik, miért nem ültek otthon,
Élvezve és feledve a világot,
Miért vitatták mások dolgait.

(Az egész társaság egy ideig merev hallgatásba süllyed.)




	LUCIFER (felkacagva)
Mint látom, itt a jókedv elborult.
Bor nincs-e már, vagy elfogyott az élc,
No, majd hivok új vendéget közénk.
Csak megkináljuk egy pohár itallal. - -
(A halottat nyílt koporsóban behozzák, s az asztalra helyezik. Kísérete a háttérben marad. Lucifer ráköszönt.)
Igyál pajtás, holnap nekem, ma néked!
HIPPIA
Talán inkább csókot kivánsz?
LUCIFER
Öleld meg, és lopd ki szájából az obulust.
HIPPIA
Ha tégedet csókollak, őt miért ne?
(A halottat megcsókolja. Péter apostol a kíséret közül kilép.)
PÉTER APOSTOL
Megállj, a döghalált szivod magadba.
MIND
A döghalál - rettentő - félre innen.
PÉTER APOSTOL
Te nyomorú faj! - gyáva nemzedék,
Hiába mind, a régi istenekben
Nincs már hited, kövekké dermedeztek.
El fogsz pusztulni, korcsult nemzedék,
E nagy világ most tisztuló szinéről.
HIPPIA (az asztal előtt összeroskadva)
Óh, jaj nekem, mi szörnyű fájdalom,
Nem gyámolít ki sem közűletek,
Kik annyi élvet osztátok velem?
LUCIFER
Ma néked, holnap nékem, édesem. -

	HIPPIA
Hát öljetek meg, átkom ver különben.
PÉTER APOSTOL (hozzálépve)
Ne átkozódjál lányom, sőt, bocsáss meg -
Majd gyámolítlak én és a nagy Isten,
(Megkereszteli az asztalról vett edényből.)
HIPPIA
Atyám – megkönnyebbültem. (Meghal.)
ÁDÁM
Óh, ha él az Isten,
Ha gondja van ránk, és hatalma rajtunk,
Új népet hozzon s új eszmét a világra,

PÉTER APOSTOL
Az Úr meghallgatott. - Tekints körül,
Az elkorcsult föld újra kezd születni.
S kik a cirkuszban himnuszt énekelnek,
Mig a bősz tigris keblöket kitépi,
Új eszmét hoznak, a testvériséget.
Legyen hát célod: Istennek dicsőség,
Magadnak munka. Az egyén szabad
Érvényre hozni mind, mi benne van.
Csak egy parancs kötvén le: szeretet.
ÁDÁM
Fel hát csatázni, fel hát lelkesülni
Az új tanért. Alkotni új világot,
Melynek virága a lovag-erény lesz,
Költészete az oltár oldalán
A felmagasztalt női ideál.
(Péterre támaszkodva, indul.)
LUCIFER
Ah, a lehetlen lelkesít fel, Ádám!
A férfiúhoz méltó ez s dicső ám.
Istennek tetszik, mert az ég felé hajt,
S ördögnek kedves, mert kétségbe ejt majd.

(Utánamegy.)

(Konstantinápolyban. Ádám mint Tankréd, erődús férfikorban más lovagokkal, Ázsiából visszatérő keresztes hadak élén, lengő zászlók s dobszó mellett jő, Lucifer mint fegyvernöke.)

	POLGÁR
Im, itt jön ismét egy barbár csapat.
Fussunk, zárjunk be ajtót és kaput,
Nehogy rabolni jőjön kedvök újra.

ÁDÁM
Megálljatok, mit futtok így előttünk;
Vagy nem látjátok ezt a szent jelet?
POLGÁR
Hallottunk már mi sokszor ily beszédet,
S legott házunkra az üszök repült. (Elszélednek.)
LUCIFER
Lám, lám, mivé silányult a nagy eszme,
Melyért a cirkusz vértanúi haltak. -

(A pátriárka fejedelmi pompában és kísérettel jő palotájából, egy csapat barát követi láncravert eretnekeket kísérve, végre katonák s nép.)
ÁDÁM
Elámulok! - De mondd, mi fejdelem
Közelg amott, oly dölyfösen, kihívón? -
LUCIFER
A főpap az, apostolok utóda.
ÁDÁM
(A pátriárka elé lép.)
Atyám! a szent sír harcosi vagyunk,
S a fáradalmas útból megpihenni
E város népe még be sem fogad. -
Ki oly hatalmas vagy, segíts ügyünkön.

	PÁTRIÁRKA
Fiam, csekély dolgokra most nem érek,
Az Isten dícse, a nép üdve hív,
Eretnekek fölött kellvén itélnem,
De hogyha a kereszt vitézi vagytok,
Minek kerestek messze szerecsent,
Itt a veszélyesb ellen. Fel tehát,
Fel falvaikra, irtsátok ki őket,
Pusztítsatok nőt, aggot, gyermeket.
ÁDÁM
Valóban szörnyü bűn
Lehet, mi ily haragra gyújthatá
Egyházát a szeretetnek.
PÁTRIÁRKA
E gonosz hitűek
A szentháromság rejtélyes tanában
A homoiusiont hirdetik,
Mig az egyház a homousiont
Alapítá meg a hit cikkeül.
BARÁTOK
Halál reájuk, már a máglya ég. -
PÁTRIÁRKA
El vélök, el, máris soká időzünk,
Isten dicsére, a máglyára őket!
LUCIFER (Ádámhoz)
Mit állsz oly szótlan, mondd, mit borzadasz?
Tragédiának nézed? nézd legott
Komédiának, s múlattatni fog. -
ÁDÁM
Óh, jaj, ne tréfálj! - hát egy i miatt is
Mehetni illy elszántan a halálba? -Tudom, e kort nékem kell újjáteremtni.





	LUCIFER
Hiú törekvés. Mert egyént sosem
Hozandsz érvényre a kor ellenében:
De hagyjuk ezt, nézz kissé táborodba,
Mit járnak ott azon piszkos barátok,
Hallgassuk őket.
EGY BARÁT (a tolakodó keresztesek közt)
Bajnokok, vegyétek!
Vegyétek  a vezeklésnek tanát
Kalauzul minden kétségetekben,
Ez megtanít, a gyilkos, a parázna,
A templomrabló, a hamis tanú
Hány évig fog szenvedni a pokolban.
A KERESZTESEK
Ide vele. - Nekünk is, szent atyám! -
ÁDÁM
Hah, rossz árús, és még roszabb vevők.
Vonj kardot, és verd szét e ronda vásárt!

(Éva mint Izóra s Heléne, annak komornája sikoltva rohannak Ádámhoz, nehány keresztestől üldözve, kik azonban ízibe elosonnak.)
ÉVA (összerogyva)
Ments meg te, bajnok.
ÁDÁM (felkarolva)
Eszmélj, óh, nemes hölgy,
Itt biztonságban vagy. Vesd fel szép szemed.
Minő igéző! - Vajh mi érheté?
HELÉNE
Élvezni voltunk a természetet
Midőn csillogni látunk két szemet
Vad szenvedéllyel a bokor megől.
Ijedve kezdünk futni, míg utánunk
Lihegve és döbörgve négy keresztes
Majd-majd beért, midőn hozzád jutánk.

	ÉVA
Lovag, megmentél, hogy köszönjem azt meg?
ÁDÁM
Nem gazdag díj-e a szó ajkadon?
LUCIFER (Helénéhez)
Elég sovány díj, s illyet sem nyerek? -
HELÉNE
S mi hálával tartoznám én neked?
LUCIFER
Ha a lovag megmenti a kisasszonyt,
Komornáját a fegyvernök bizonnyal.
HELÉNE
S mit nyertem volna. Vagy hálás leszek,
És ott vagyok, mintha elér a vész:
Vagy háladatlan, így is kárhozott. -
Pedig nem volt rút a négy üldöző.
ÁDÁM
Óh, hölgy, hová vezesselek, parancsolj.
ÉVA
Előttünk áll a zárda ajtaja.
ÁDÁM
A zárda, mondod? Óh, de ajtaja
Nem zárja tőlem a reményt el, úgy-e?
ÉVA
A zárdafal közt nem tenyész remény.





	ÁDÁM
Hadd tudjam hát neved meg legalább.
ÉVA
Nevem Izóra. Tankréd, Isten veled.
ÁDÁM
Izóra, óh, ne hagyj el ily sietve,
Hogy folytatom, ha ily rejtély maradsz?
ÉVA
Halljad hát sorsomat.
Atyám is a szent sír vitéze volt.
Midőn egy éjt meglepte a vad ellen,
És szent fogadást tett Szűz Máriának,
Hogy engemet, ki még gyermek valék,
Ha visszatérhet, néki felajánl.
ÁDÁM
Izóra! minden szód fulánk szivemben.
De az nincs tiltva tán, hogy én szeresselek.
ÉVA
Isten veled - meglátlak ott az égben.
(Éva a zárdába lép.)
LUCIFER
Ládd, illyen őrült fajzat a tiéd,
Majd állati vágyának eszközéül
Tekinti a nőt,
Majd istenűl oltárra helyezi,
És vérzik érte és küzd hasztalan,

(Ezalatt egészen besötétült, a hold felkél. Izóra és Heléne az ablakban.)
HELÉNE
Csodálatos, minő őrült nemünk!
Ha az előitélettel szakít,
Vadállatul rohan a kéj után,
Ha nem szakít, önárnyától remeg,
Fonnyadni hagyja meddő bájait,
Miért nem jár középen? 

	ÁDÁM
E rossz fal gátol-é? -
Ki annyi sarcot vívtam a pogánytól,
Nem bírom-é áthágni ezt a sáncot? -

(Ádám, ki a zárda ajtajához lépett, ismét megállt, a légben boszorkányok szállnak, s az ajtó előtt egy csontváz kél a földből, s fenyegetve áll Ádám előtt.)
A CSONTVÁZ
El e szentelt küszöbről.
BOSZORKÁNYOK (kacagva)
Édes vetés, fanyar gyümölcs,
Galambfival kigyókat költs.
Izóra, hívunk!
LUCIFER
Véletlenül mi kedves társaságba
Juték. kár, hogy rá nem érek
Közöttetek az éjet elfecsegni. -
(A jelenések eltűnnek.)
ÁDÁM
Vezess, vezess új létre, Lucifer!
Csatára szálltam szent eszmék után,
S találtam átkot hitvány felfogásban,
Isten dicsére embert áldozának.
Lovagerényt állíték, s ez döfött
Szivembe tőrt. El innét, új világba,
Ne lelkesítsen többé semmi sem,
Mozogjon a világ, amint akar,
Kerekeit többé nem ígazítom,
LUCIFER
Pihenj tehát. De én alig hiszem,
Hogy szellemed, e nyugtalan erő,
Pihenni hagyjon. Ádám, jőj utánam.

(Prágában. A császári palota. - Rudolf császár Ádámmal mint Keplerrel beszédbe mélyedve áll. A kertben Éva is mint Borbála)

	RUDOLF
Állítsd fel, Kepler, horoszkópomat,
Rosz álmam volt az éjjel, rettegek.
ÁDÁM
Meglesz, uram, amint parancsolod.
RUDOLF
Egy szóra még.
Rossz hír kering az udvarban felőled,
Hogy új tanoknak híveül szegődtél,
Rostálod a szentegyház tételeit.
Anyád is mint rút boszorkány,
börtönben ül, gyanúba jössz te is, 
úgy igyekszel kiszabadítani.
ÁDÁM
Felséges úr! hiszen fia vagyok.
RUDOLF
A szentegyház, fiam, igazb anyád.
Hagyd a világot, jól van az, miként van,
Atyád, tudod jól, korcsmáros vala
S nemességed kétség fölül helyeztem,
Fölemelélek trónomhoz, s csak így
Jutál Müller Borbála szép kezéhez.
Azért, ismétlem, légy, fiam, vigyázó. (El.)

(Ádám gondolatokba merülve erkélyének lépcsőinél megáll. Két udvaronc az előtérbe érve.)
UDVARONC 1
Nézd, mint mereng ismét a csillagász.
UDVARONC 2
A féltékenyslg bántja szüntelen szegényt.

	ÉVA  (A két udvaronchoz csatlakozik, kacérkodik.)
Ah, menj, lovag - az istenért,
Tréfáidon halálra kell nevetnem. -
UDVARONC 1
De, hogyha nem csalódom, ottan áll
Egy férfi, arcán e sötét jelek.
ÉVA
Férjem szegény? - az istenért, urak,
Kiméljétek meg őt.  
Hisz ő beteg - nagyon beteg.
UDVARONC 2
Betegje tán e súgárzó szemeknek?

UDVARONC 1
Óh, bár lovagod gyanánt kesztyűt
dobhatnék neki. (Ezalatt Ádámhoz érnek.)
Ah, mester! épp jó, hogy találkozunk,
Időjóslást szeretnék!
UDVARONC 2
Én pedig
Fiamnak vágynám csillagát kitudni.
ÁDÁM
Reggel mindkettő készen vár, urak.
UDVARONC 1
Lépcsője itt van - jó éjt, asszonyom.
(súgva) Egy óra múlva.
ÉVA
(súgva)         Jobbra, a lugosban.

(Ádám és Éva az erkélyre. Éva előtte áll.)





	ÉVA
János, nekem szükségem volna pénzre.
ÁDÁM
Egy fillérem sincs, mind elhordtad immár.
ÉVA
Örök szükséget tűrjek-é tehát?
Az udvarhölgyek pávaként ragyognak,
Szintúgy szégyellek köztük megjelenni.
Szégyenkezem miattad.
ÁDÁM
Nem fáradok-e éjet és napot,
Elárulom tudásomat miattad,
Időjóslást, horoszkópot csinálok,
De megteszem, hogy leljem kedvedet…
Tiéd lesz most is, mit reggel kapok,
S te hálátlan vagy, ládd, ez fáj nekem.
ÉVA (sírva)
S nem áldozék-e én is eleget,
Miattad? én, nemes háznak leánya,
Midőn kétséges rangodhoz csatoltam
Jövőmet?  
ÁDÁM
Kétséges rang-e hát szellem, tudás?
Elválnék tőled, szívemet kitépném,
De ott van egyházunk szava;
S együtt kell tűrnünk, míg a sír felold.
(Fejét kezébe hajtja, Éva meghatva simogatja.)
ÉVA
No, Jánosom, oly gyászosan ne vedd,
Nincs már közöttünk, úgyebár, harag,
Jó éjt - reggelre ne feledd a pénzt.
(Lemegy a lépcsőn a kertbe.)
ÁDÁM
Minő csodás kevercse rossz s nemesnek
A nő, méregből s mézből összeszűrve.
Hé, famulus!

	LUCIFER (jön)
Parancsolsz, mesterem?
ÁDÁM
Időjóslatra és nativitásra
Vagyon szükségem, készíts íziben.
LUCIFER
Természetes, csillámlót, fényeset;
Ki venne pénzeért rideg valót. (Ír.)
UDVARONC (Évának a lugasban)
Mi rég epesztesz itten, óh, kegyetlen.
ÉVA
Talán neked nagy már az áldozat
Az éj hüvös szelét kiállani,
Mig én egy jó, nemes férjet csalok meg.
[HARMADIK] UDVARONC
Ah, az ég átka, a világitélet
Nem hat titkába e sötét lugosnak.
ÁDÁM (merengve)
Kivántam kort, mely nem küzd semmiért,
Megjött a kor, s mit ér, ha e kebelben
A lélek él mely tenni vágyik.
Hej, famulus! hozz bort:
E törpe korban így kell lelkesülni
UDVARONC
Borbála, óh, ha az enyém lehetnél!
Ha Isten elszólítná férjedet…
ÉVA
Hallgass, lovag, úgy sajnálnám szegényt,
Hogy könnyeim közt csók nem jutna néked.
ÁDÁM
Óh, jő-e kor, mely e rideg közönyt
Leolvasztja, 
Nem retten vissza a nagy eszközöktől,
Nem fél a rejtett szót kimondani.
(A Marseillaise dallama hallik.)
Óh, hallom, hallom a jövő dalát!



